b'\n_START_ARTICLE_\nSkjold-klassen\n_START_SECTION_\nBev\xc3\xa6pning\n_START_PARAGRAPH_\nSkjold-klassen er bev\xc3\xa6pnet med Naval Strike Missile (NSM) som sitt hovedv\xc3\xa5pen. Det er dermed ikke noe igjen av den gamle betydningen av motortorpedob\xc3\xa5t, senere missiltorpedob\xc3\xa5t; Skjold-klassen f\xc3\xb8rer ikke torpedoer, og mange mente fart\xc3\xb8yklassen dermed ikke aspirerte til torpedob\xc3\xa5tbenevnelsen. \xc2\xabMissilpatruljeb\xc3\xa5t\xc2\xbb (MPB) ble foresl\xc3\xa5tt, men det ble i desember 2008 besluttet at Skjold-klassen skal omtales som \xc2\xabkystkorvetter\xc2\xbb._NEWLINE_NSM vil bli plassert i \xc3\xa5tte br\xc3\xb8nner bak overbygningen. Under avfyring vil missilene bli heist opp  fra br\xc3\xb8nnen, sammen med en egen utskytningsrampe. Etter avfyring senkes utskytningsrampen igjen, for \xc3\xa5 holde fart\xc3\xb8yets radarsignatur s\xc3\xa5 lav som mulig. Missilene er fremdeles under utvikling, og det er store forventninger til v\xc3\xa5pensystemet._NEWLINE_Til luftvern har Skjold-klassen 76\xc2\xa0mm kanon og Mistral luftvernmissiler. Mistral missilene er om bord i Manpad-konfigurasjon slik at de ogs\xc3\xa5 kan stasjoneres p\xc3\xa5 land n\xc3\xa5r fart\xc3\xb8yet er fort\xc3\xb8yd. Kanonen ombord er en multi-rollekanon, som kan brukes b\xc3\xa5de mot overflate- og luftm\xc3\xa5l. I tillegg vil det bli plassert mitralj\xc3\xb8ser p\xc3\xa5 hver side av toppbro. V\xc3\xa5penkapasiteten i overflaterolle er tilsvarende som for en moderne fregatt._NEWLINE_Fart\xc3\xb8yene vil ogs\xc3\xa5 f\xc3\xa5 en hevbar chafflauncher. Chaff er et anti-v\xc3\xa5pensystem, som er designet for \xc3\xa5 narre innkommende missiler \xe2\x80\x93 det v\xc3\xa6re seg IR-missiler eller radarstyrte missiler._NEWLINE_Skjold-klassen vil innen 2017 bli utstyrt med Sea Protector fjernstyrt v\xc3\xa5penstasjon.\n_START_SECTION_\nTreningsplattform\n_START_PARAGRAPH_\nGrunnet blant annet det h\xc3\xb8ye operasjonelle fartsomr\xc3\xa5det, operasjonskostnadene og bemanningen p\xc3\xa5 bro, besluttet Sj\xc3\xb8forsvaret \xc3\xa5 anskaffe en 1:1 brosimulator for Skjold-klassen for navigering- og man\xc3\xb8vreringstrening. Simulatoren er en av verdens mest avanserte, og ble levert av Kongsberg Maritime i 2010.\n_START_SECTION_\nMulig kansellering og kontrovers\n_START_PARAGRAPH_\nI Forsvarsstudie 07 foreslo forsvarssjef general Sverre Diesen \xc3\xa5 legge ned \xc2\xabSkjold\xc2\xbb-prosjektet._NEWLINE_Over fem milliarder kroner er hittil brukt p\xc3\xa5 Skjold-klassen, i utvikling og produksjon. I tillegg kommer kostnadene knyttet til utviklingen av NSM. Eieren av Umoe Mandal, Jens Ulltveit-Moe, opplyste at verftet vil ferdigstille seks b\xc3\xa5ter i Skjold-klassen, selv om Forsvaret eventuelt avslutter prosjektet f\xc3\xb8r kontrakten er fullf\xc3\xb8rt._NEWLINE_Det ble derimot den 14. mars 2008 sl\xc3\xa5tt fast av Arbeiderpartiets stortingskomite at det skal bevilges penger til gjennomf\xc3\xb8ring og drifting av prosjektet, forslaget blir st\xc3\xb8ttet av FrP, H\xc3\xb8yre og Senterpartiet. SV var det eneste partiet som viste misn\xc3\xb8ye med at prosjektet blir videref\xc3\xb8rt. Det ville, uavhengig av st\xc3\xb8tte, uansett blitt vedtatt (eller forkastet) p\xc3\xa5 grunn av regjeringens avgj\xc3\xb8relse og flertall i Stortinget.'